รัฐบาลไทย-ข่าวทำเนียบรัฐบาล-พม. จัดประชุมคณะกรรมการการส่งเสริมความเท่าเทียมระหว่างเพศ (สทพ.) ครั้งที่ 2/2561 เร่งขับเคลื่อนการส่งเสริมความเท่าเทียมระหว่างเพศ พร้อมแก้ปัญหาล่วงละเมิดหรือคุกคามทางเพศในการทำงาน
วันศุกร์ที่ 28 กันยายน 2561
พม. จัดประชุมคณะกรรมการการส่งเสริมความเท่าเทียมระหว่างเพศ (สทพ.) ครั้งที่ 2/2561 เร่งขับเคลื่อนการส่งเสริมความเท่าเทียมระหว่างเพศ พร้อมแก้ปัญหาล่วงละเมิดหรือคุกคามทางเพศในการทํางาน
พม. จัดประชุมคณะกรรมการการส่งเสริมความเท่าเทียมระหว่างเพศ (สทพ.) ครั้งที่ 2/2561 เร่งขับเคลื่อนการส่งเสริมความเท่าเทียมระหว่างเพศ พร้อมแก้ปัญหาล่วงละเมิดหรือคุกคามทางเพศในการทํางาน
วันนี้ (28 ก.ย. 61) เวลา 09.00 น. ณ ห้องประชุม 301 ชั้น 3 ตึกบัญชาการ 1 ทําเนียบรัฐบาล กรุงเทพมหานครพลเอก ฉัตรชัย สาริกัลยะ รองนายกรัฐมนตรีเป็นประธานการประชุมคณะกรรมการส่งเสริมความเท่าเทียมระหว่างเพศ (สทพ.) ครั้งที่ 2/2561 พร้อมด้วยพลเอก อนันตพร กาญจนรัตน์ รัฐมนตรีว่าการกระทรวงการพัฒนาสังคมและ ความมั่นคงของมนุษย์ (รมว.พม.)ในฐานะรองประธานกรรมการฯ และคณะกรรมการฯ ประกอบด้วยนายปรเมธี วิมลศิริ ปลัดกระทรวงการพัฒนาสังคมและความมั่นคงของมนุษย์ (ปลัด พม.)คณะผู้บริหาร และผู้ทรงคุณวุฒิจากหน่วยงานภาครัฐและภาคเอกชน โดยมี นายเลิศปัญญา บูรณบัณฑิต อธิบดีกรมกิจการสตรีและสถาบันครอบครัว กระทรวงการพัฒนาสังคมและความมั่นคงของมนุษย์ เป็นกรรมการและเลขานุการ
พลเอก ฉัตรชัยกล่าวว่า การประชุมคณะกรรมการส่งเสริมความเท่าเทียมระหว่างเพศ (สทพ.) ในวันนี้ เป็นการประชุมเพื่อพิจารณา (ร่าง) แผนขับเคลื่อนการส่งเสริมความเท่าเทียมระหว่างเพศ และการดําเนินงานตามมาตรการในการป้องกันและแก้ไขปัญหาการล่วงละเมิดหรือคุกคามทางเพศในการทํางาน ประกอบกับพระราชบัญญัติความเท่าเทียมระหว่างเพศ พ.ศ.2558 กําหนดให้กรรมการผู้ทรงคุณวุฒิในคณะกรรมการ สทพ. มีวาระการดํารงตําแหน่งคราวละ 3 ปี ซึ่งจะครบกําหนดวาระในวันที่ 6 ตุลาคม 2561 ส่งผลถึงการหมดวาระของผู้ทรงคุณวุฒิในคณะอนุกรรมการฯ ของ สทพ. จึงจําเป็นต้องดําเนินการพิจารณาแต่งตั้งกรรมการผู้ทรงคุณวุฒิชุดใหม่ต่อไป
พลเอก ฉัตรชัยกล่าวต่อไปว่า สําหรับผลการประชุมที่มีการพิจารณาเนื้อหาบางส่วนของ (ร่าง) แผนขับเคลื่อน การส่งเสริมความเท่าเทียมระหว่างเพศ ซึ่งประกอบด้วย แผนงานหลัก 4 แผน ได้แก่ 1) ส่งเสริมให้มีความรู้ความเข้าใจและตระหนักถึงความสําคัญของความเท่าเทียมระหว่างเพศ 2) ส่งเสริมให้มีการสร้างพลังอํานาจของผู้ที่ถูกเลือกปฏิบัติ 3) กําหนดนโยบายที่เอื้อให้องค์กรเกิดพลังในเชิงบวกในการส่งเสริมความเท่าเทียมระหว่างเพศ และ 4) ส่งเสริมการวิจัยและพัฒนานวัตกรรมเพื่อสร้างความเท่าเทียมระหว่างเพศ ตลอดจนเนื้อหามาตรการโดยสรุปเกี่ยวกับการดําเนินงานตามมาตรการในการป้องกันและแก้ไขปัญหาการล่วงละเมิดหรือคุกคามทางเพศในการทํางาน ซึ่งมี 2 ส่วน ประกอบด้วย ส่วนที่ 1 มาตรการในการดําเนินการของหน่วยงาน ที่มีหลักการที่หน่วยงานต้องถือปฏิบัติ 7 ข้อ ได้แก่ 1) การให้ความคุ้มครองบุคลากรของหน่วยงานทุกคน 2) การสร้างสภาพแวดล้อมที่ดีในการทํางานร่วมกัน 3) การสร้างความรู้ความเข้าใจแก่บุคลากร 4) การใช้กระบวนการแก้ไขปัญหาอย่างไม่เป็นทางการ 5) การจัดการแก้ไขปัญหาอย่างรวดเร็วและเป็นความลับ 6) การร้องเรียนและคุณสมบัติของกรรมการสอบข้อเท็จจริง และ 7) การติดตามผลการดําเนินงานอย่างต่อเนื่อง และ ส่วนที่ 2 ตัวอย่างแนวปฏิบัติเพื่อป้องกันและแก้ไขปัญหาการล่วงละเมิดหรือคุกคามทางเพศในการทํางาน เป็นมาตรการคุ้มครองผู้ร้องทุกข์และผู้เป็นพยาน ซึ่งเป็นมาตรการเสริมที่มีผลต่อการสร้างแรงจูงใจให้ผู้ถูกกระทําเกิดความกล้าที่จะดําเนินการเมื่อเกิดปัญหา
พลเอก ฉัตรชัยกล่าวต่ออีกว่า ทั้งนี้ มีการกําหนดมาตรการดําเนินการ ดังนี้ 1) กําชับให้หน่วยงานภาครัฐทุกหน่วยงานดําเนินการตามมาตรการป้องกันและแก้ไขปัญหาการล่วงละเมิดหรือคุกคามทางเพศในการทํางาน 2) เมื่อมีการร้องทุกข์แล้ว ผู้ร้องทุกข์และพยานจะไม่ถูกดําเนินการใดๆ ที่กระทบต่อหน้าที่การงานหรือการดํารงชีวิต หากจําเป็นต้องมีการดําเนินการใดๆ เช่น การแยกสถานที่ทํางานเพื่อป้องกันไม่ให้ผู้ร้องทุกข์และผู้เป็นพยานและผู้ถูกกล่าวหาพบปะกัน เป็นต้น ต้องได้รับ ความยินยอมจากผู้ร้องทุกข์และผู้เป็นพยาน 3) ให้กรมกิจการสตรีและสถาบันครอบครัว เป็นศูนย์ประสานการป้องกันและแก้ไขปัญหาการล่วงละเมิดหรือคุกคามทางเพศในการทํางาน รวมทั้งกํากับ ติดตามการดําเนินงานให้เป็นไปตามมาตรการฯ 4) ให้หน่วยงานภาครัฐทุกหน่วยขจัดสิ่งแวดล้อมที่ล่วงละเมิดและคุกคามทางเพศ เช่น ภาพลามก ภาพโป๊เปลือยในปฏิทิน และหน้าจอคอมพิวเตอร์ เป็นต้น